Diari Oficial de la Generalitat Valenciana


Sumari del DOGV 8501, del 07-03-2019 (2019/1872)

RESOLUCIÓ de 19 de febrer de 2019, de la Conselleria d'Hisenda i Model Econòmic per la qual s'accepta la cessió gratuïta, per mitjà de la mutació demanial, del dret d'ús dels pavellons 9, 10 i 12 del Complex Psiquiàtric de Bétera, propietat de la Diputació de València.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8501

Data del DOGV
:   07-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1872


Data del document
:   19-02-2019

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic

RESOLUCIÓ de 19 de febrer de 2019, de la Conselleria d'Hisenda i Model Econòmic per la qual s'accepta la cessió gratuïta, per mitjà de la mutació demanial, del dret d'ús dels pavellons 9, 10 i 12 del Complex Psiquiàtric de Bétera, propietat de la Diputació de València. [2019/1872]  
La Diputació de València, en sessió plenària de 25 de setembre de 2018, va acordar l'afectació del dret d'ús dels pavellons número 9 (residència A, actualment sense ús), 10 (residència C) i 12 (residència D), del Complex Psiquiàtric de Bétera, propietat de la Diputació de València, al servei públic d'atenció sociosanitària i d'atenció social a persones amb trastorn mental greu, competència de la Generalitat Valenciana, i transmetre, per mitjà de la mutació demanial externa, el dret d'ús dels citats béns.  
A proposta de la Sotssecretaria de Vicepresidència i Conselleria d'Igualtat i Polítiques Inclusives, de 27 de desembre de 2018, es van iniciar els tràmits legals oportuns per a l'acceptació de la cessió.  
La cessió s'efectua segons el que disposa l'article 37 de la Llei 14/2003, de patrimoni de la Generalitat, i la disposició addicional onze d'aquesta llei que regula la mutació demanial.  
Segons aquest article 37: «Les administracions territorials de la Comunitat podran afectar béns i drets demanials a un ús o servei públic competència de la Generalitat i transmetre-li la titularitat d'aquestes quan siguen necessàries per al compliment de les seues finalitats. L'Administració adquirent mantindrà la titularitat del bé mentre continue afectat a l'ús o servei públic que motiu la mutació i, per tant, conserva el seu caràcter demanial. Si el bé o dret no fora destinat a l'ús o servei públic o deixara de destinar-se posteriorment, revertirà a l'Administració transmitent, i s'integrarà en un patrimoni amb totes les seues pertinences i accessions».  
L'article 44 de la Llei 14/2003, de 10 d'abril, de patrimoni de la Generalitat, estableix al punt 1, que la Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de serveis públics competència de la Generalitat i en el punt 2 disposa que la competència per a l'acceptació correspon al titular de la conselleria competent en matèria de patrimoni.  
L'article 27.2.c, de la Llei de patrimoni, estableix que l'adquisició de béns i drets en virtut de transferència o cessió administrativa du implícita l'afectació de béns i drets a l'ús general o al servei públic. Per tant, una vegada perfeccionada la cessió i acceptació de l'immoble queda automàticament afecte al servei públic social assistencial i adscrit a Vicepresidència i Conselleria d'Igualtat i Polítiques Inclusives, a la qual correspon la seua administració, defensa i conservació.  
  
En conseqüència, d'acord amb els citats articles de la Llei 14/2003, de 10 d'abril, de patrimoni de la Generalitat, i fent ús de les atribucions conferides per la legislació vigent, resolc:  
  
Primer  
Acceptar la cessió gratuïta, per mitjà de la mutació demanial, realitzada per la Diputació de València del dret d'ús dels pavellons números 9 (residència A, actualment sense ús), 10 (residència C) i 12 (residència D), del Complex Psiquiàtric de Bétera.  
Els locals formen part del conjunt d'edificis que constitueixen l'Hospital Psiquiàtric de Bétera que consta inscrit en el Registre de la Propietat de Moncada 1, al tom 1493, llibre 176, foli 32, finca 20828, inscripció 1a.  
La residència A (pavelló 9) forma part de la referència cadastral 001000500YJ18D0001SP. La residència C (pavelló 10) i la residència D (pavelló 12) formen part de la referència cadastral 28756O469030658269VC.  
L'immoble s'accepta lliure de càrregues i gravàmens i al corrent de qualsevol despesa.  
  
Segon  
La cessió gratuïta realitzada per la Diputació se subordina a les condicions següents:  
1. El termini de duració de la mutació demanial serà de 30 anys des de la formalització de l'acta de cessió, sense suposar en cap cas la transmissió de la titularitat dels terrenys i edificis objecte de cessió.  
2. Els pavellons s'hauran de destinar exclusivament a centre d'atenció per a persones amb problemes de trastorns de salut mental, i s'haurà de mantindre aquest fi durant tota la duració de la mutació demanial, en cas contrari quedaria resolta aquesta i revertiria en la Diputació.  
  
3. El pavelló 9 haurà d'estar ocupat en un termini màxim de 3 anys.  
  
4. El manteniment, conservació i reparació de l'immoble, així com les obres d'arquitectura interior, requeriran l'autorització prèvia de la Diputació, i no es permetrà cap transformació de l'immoble. La Generalitat no podrà reclamar compensació per aquests obres.  
5. La Generalitat assumeix la responsabilitat civil i patrimonial inherent a l'ús de l'immoble durant el període de duració de la mutació demanial.  
6. La Generalitat haurà d'obtindre les autoritzacions i llicències necessàries per a l'exercici de l'activitat i comunicar-ho a la Diputació en el termini de 15 dies des de la notificació per l'òrgan corresponent.  
  
7. La Generalitat haurà de disposar de les assegurances suficients per a emparar l'immoble i mobles el dret dels quals d'ús se cedeix.  
8. La transmissió es realitza a títol gratuït, sense perjudici que la Generalitat haja d'abonar a la Diputació de València les despeses de qualsevol naturalesa que es deriven de la utilització, conservació, vigilància, manteniment i reparació de l'immoble, en concret: 13,20 % de l'impost de béns immobles, 35 % de les despeses generals del complex que actualment corresponen a les de jardineria, vigilància, electricitat de les instal·lacions comunes, aigua de reg, recollida de residus sòlids, taxa de residus i cànon de manteniment i 100 % del subministrament elèctric, aigua potable i gas d'acord amb la lectura dels comptadors individualitzats de cada un dels pavellons.  
9. La Generalitat disposarà del dret d'ús d'aquests immobles mentre seguisquen afectats a l'ús o servei públic que va motivar la cessió. Si van deixar de destinar-se a aquest ús transcorregut el termini fixat, revertirà automàticament a la Diputació.  
10. La Diputació de València podrà supervisar i inspeccionar en qualsevol moment l'estat dels béns, i la Generalitat permetrà l'accés al seu personal, així com sol·licitar tota la informació que siga necessària per a constatar el correcte compliment de l'acord.  
11. Els usuaris hauran de respectar les normes del complex.  
12. La Generalitat haurà d'especificar de forma visible per mitjà d'un cartell informatiu que es tracta de béns de la Diputació, dels quals s'ha transmés l'ús.  
13. Quan concórrega alguna causa de resolució o el bé fora necessari per a les finalitats pròpies de la Diputació o els seus organismes autònoms, s'acordarà la resolució per mitjà de la subscripció de l'acta corresponent entre les parts, o per acta de presa de possessió. Seran causes de resolució: finalització del termini concedit, incompliment de qualsevol de les clàusules i condicions anteriorment indicades i en aquest cas la Diputació podrà exigir el seu compliment o donar per finalitzada l'afectació, no utilitzar els béns cedits per a l'ús previst i mutu acord entre les parts.  
14. Finalitzada l'afectació i el consegüent dret d'ús, revertiran automàticament a la Diputació de València els béns en perfecte estat de conservació, i s'integrarà en el seu patrimoni amb totes les pertinences i accessions, i serà a compte de la Generalitat el detriment patit per aquests amb la taxació pericial prèvia.  
  
Tercer  
El dret d'ús sobre els locals acceptats s'haurà d'incorporar a l'Inventari General de Béns i Drets de la Generalitat en concepte de bé de domini públic afecte al servei públic social assistencial i adscrit a Vicepresidència i Conselleria d'Igualtat i Polítiques Inclusives a la qual correspondran les competències demanials sobre aquests, inclosa la seua administració, defensa i conservació.  
  
Quart  
Notificar la present resolució a la Diputació cedent i procedir a la seua publicació en el Diari Oficial de la Generalitat Valenciana, en compliment del que disposa l'article 44 de la llei 14/2003, de 10 d'abril, de patrimoni de la Generalitat.  
  
Contra aquest acte, que posa fi a la via administrativa, es podrà interposar recurs contenciós administratiu en el termini de dos mesos comptadors a partir de l'endemà de la notificació, davant el Jutjat Contenciós Administratiu de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, es podrà interposar recurs potestatiu de reposició, en el termini d'un mes comptador a partir de l'endemà de la notificació, davant l'òrgan que va dictar l'acte de conformitat amb el que preveu l'article 123 de la Llei 39/2015, d'1 d'octubre, del procediment administratiu comú de les administracions públiques, sense perjudici que es puga exercitar qualsevol altre que es considere procedent.  
  
  
València, 19 de febrer de 2019.- El conseller d'Hisenda i Model Econòmic: Vicent Soler i Marco.